Óvænt boðað til sáttafundar í álversdeilunni Heimir Már Pétursson skrifar 27. febrúar 2016 14:54 Ríkissáttasemjari boðaði deiluaðila í álversdeilunni í gærkvöldi óvænt til samningafundar næstkomandi mánudag . Formaður verkalýðsfélagsins Hlífar segir að útflutningsbanni á áli frá fyrirtækinu verði haldið til streitu þar til samningar hafi náðst . Mikil harka er hlaupin í deilu verkalýðsfélaganna í Álverinu í Straumsvík við fyrirtækið sem staðið hefur yfir í um ár . Fyrirtækið kærði boðað útflutningsbann verkalýðsfélagsins Hlífar til félagsdóms , sem úrskurðaði verkalýðsfélaginu í vil á þriðjudagskvöld . Útflutningsbannið hófst síðan á miðnætti þann dag og stöðvuðu verkfallsverðir tilraunir yfirmanna fyrirtækisins til að ganga í störf hafnarverkamanna við útskipun á áli á miðvikudag . Deiluaðilar komu síðar þann dag til fundar hjá Ríkissáttasemjara en engin niðurstaða varð á þeim fundi og að honum loknum var ekki boðað til nýs fundar . Kolbeinn Gunnarsson formaður Hlífar fékk þó skilaboð frá Ríkissáttasemjara í gærkvöldi . „ Ríkissáttasemjari er búinn að boða til fundar núna á mánudaginn klukkan þrjú . Ég reikna með að þar verði framhald þeirra viðræðna sem við erum búnir að vera í við þá . Það voru náttúrlega á síðasta fundi ýmsar spurningar sem átti eftir að svara og annað . Ég ætla að vona að menn svari þeim á þessum fundi , frá báðum aðilum , “ segir Kolbeinn . Þannig að menn eru eitthvað að þreifa hver á öðrum , þið eruð ekki bara í störukeppni ? „ Menn eru auðvitað alltaf að reyna að ná lendingu . En það kemur alltaf upp þetta sama ; að þeir séu ekki tilbúnir að gera neina kjarasamninga nema að opna allt sem snýr að þessari yfirlýsingu um verktökuna , “ segir Kolbeinn . Hins vegar eigi eftir að svara ýmsum öðrum spurning til að menn geti farið að mjaka viðræðum eitthvað áfram . Tilgangurinn með útflutningsbanninu sé að þrýsta fyrirtækinu til alvöru viðræðna við samningaborðið . En fulltrúar Ísal segja fyrirtækið hafa boðið sömu launahækkanir og aðrir hafi fengið ofan á laun sem sem séu nú þegar mjög góð . Fyrirtækið vilji hins vegar einnig njóta sömu réttinda og önnur fyrirtæki um útvistun verkefna sem ekki tengist kjarastarfsemi fyrirtækisins . Næsta skip er væntanlegt til Straumsvíkur á mánudag og lestun þess ætti að hefjast strax á þriðjudag . Það liggur alveg ljóst fyrir að þið munuð stöðva þá útskipun ef ekki hefur náðst samningur ? „ Já , já . Það er verkfall á álútflutning og við höldum því til streitu , “ segir Kolbeinn Gunnarsson . Athugið .